O **Gran Premio da China de 2009** (formalmente o **VI Gran Premio da China Petronas**) foi unha carreira de Fórmula 1 celebrada o 19 de abril de 2009 no Circuíto Internacional de Shanghai, Shanghai, República Popular da China. Foi a terceira carreira do Campionato Mundial de Fórmula 1 de 2009, trasladando así o Gran Premio da China da fin do campionato (como viña sendo anteriormente) ao comezo nesta temporada.

Sebastian Vettel de Red Bull Racing gañou a carreira despois de empezar desde a *pole position*. Tanto a vitoria coma a *pole position* eran as primeiras para o equipo Red Bull. Mark Webber, tamén de Red Bull, acabou segundo seguido polos dous Brawn GP de Jenson Button e Rubens Barrichello. Os coches McLaren de Heikki Kovalainen e Lewis Hamilton remataron quinto e sexto, diante do Toyota de Timo Glock e o Toro Rosso de Sébastien Buemi, que foron sétimo e oitavo.

Ata hoxe, o GP da China nunca foi gañado pola mesma persoa por dúas veces.

Resumo
------

### Vista xeral

Jenson Button de Brawn GP chega cunha vantaxe de 5 puntos no Campionato de pilotos sobre o seu compañeiro de equipo Rubens Barrichello e de 1,5 puntos sobre Jarno Trulli de Toyota. Asemade no Campionato de construtores, Brawn GP adianta en 9,5 puntos a Toyota. Renault e BMW Sauber están 12,5 puntos por debaixo na terceira praza. Só dúas escuderías, Force India e Ferrari, chegan sen ningún punto nos seus marcadores.

Antes da carreira, o Tribunal da Fédération Internationale de l'Automobile (FIA) confirmou a legalidade dos difusores deseñados polos equipos Brawn GP, Williams e Toyota. Despois desta decisión, Renault e McLaren decidiron correr cun deseño de difusores máis actualizado nos seus coches durante o conxunto da carreira. Foi un movemento apresurado por parte de ambos os dous equipos, con axustes no Renault de Alonso por primeira vez o sábado antes da carreira.

Ferrari anunciou que o seu director de equipo Luca Baldisserri foi apartado das operacións de pista para ser substituído polo enxeñeiro de carreira Chris Dyer. O remodelado foi emprendido despois de que Ferrari non obtivese ningún punto nas dúas primeiras carreiras da temporada. Ferrari tamén anunciou que ambos os seus condutores, Kimi Räikkönen e Felipe Massa, non utilizarían o sistema KERS na carreira, citando problemas de fiabilidade e seguridade. BMW Sauber, por outra parte, declaraba que Robert Kubica utilizaría o KERS por primeira vez durante a sesión de práctica do venres. Kubica non utilizara o sistema nas dúas primeiras carreiras xa que no equipo tiñan preocupacións por que o peso adicional o puxese nunha desvantaxe. Non obstante, Kubica escollía non correr co dispositivo despois desta práctica, ao igual có equipo Renault, reducindo a cantidade de coches equipados co KERS a tres.

Ademais, os equipos e condutores italianos indicaron o seu apoio ás vítimas do terremoto de L'Aquila de 2009 a través dunha iniciativa de caridade co lema *"Abruzzo nel cuore"* (*Abruzos no meu corazón*) fomentada polos condutores italianos Jarno Trulli e Giancarlo Fisichella. Ferrari mostraba o texto *"Abruzzo nel cuore"* sobre os seus coches, mentres que Trulli tiña o logo na súa funda. E os coches de Toro Rosso tiñan a mensaxe *"Vicini All'Abruzzo"* (*Todos veciños dos Abruzos*).

### Adestramentos libres e clasificación

|  |
| --- |
| "O coche parecía un pouco mellor. Podo sentir máis estabilidade e mellor carga aerodinámica na parte frontal. Definitivamente demos un paso adiante de cara a esta carreira. O coche parece moito máis forte polas esquinas e creo que conseguimos unha liña de base moi positiva para o que resta de fin de semana. Na miña primeira execución das opcións sentíao bastante consistente." —Lewis Hamilton, sobre o rendemento do seu coche durante as sesións de práctica do venres  |

Celebráronse tres sesións de práctica antes da carreira; dúas sesións o venres, 17 de abril de 2009, cada unha de 90 minutos, e outra de 60 o sábado, 18 de abril de 2009. O McLaren do Campión do Mundo Lewis Hamilton foi o máis rápido ao final da primeira sesión de práctica a mañá do venres, quedando por diante dos coches de Brawn GP de Jenson Button e Rubens Barrichello. O compañeiro de equipo de McLaren de Hamilton, Heikki Kovalainen, era o cuarto máis rápido. Hamilton, cuxo McLaren MP4-24 estaba en posesión dun difusor provisional e un alerón frontal novo, rexistrou a súa volta máis rápida cun tempo de 1:37.334, ao redor dunha décima de segundo por riba de Button. O Red Bull de Mark Webber foi quinto na sesión, con Trulli e Timo Glock de Toyota sexto e oitavo. Fernando Alonso, Nico Rosberg e Sébastien Bourdais compleban a táboa dos dez mellores tempos. Button foi o máis rápido na segunda práctica do venres, seguido de Rosberg e Barrichello. Os pilotos de Red Bull Webber e Sebastian Vettel, quen foron os que encabezaron as follas de tempos durante as fases iniciais da sesión, clasificaban ao final cuarto e quinto respectivamente. Os coches de Toyota de novo obtiveron resultados competitivos, con Trulli e Glock na sexta e oitava posicións e co Williams de Kazuki Nakajima entre eles. Os dous McLaren non puideron repetir os resultados da sesión matinal: Kovalainen acabou noveno e Hamilton, décimo terceiro.

O Williams de Rosberg foi o máis rápido na sesión de práctica da mañá do sábado. Rosberg, que esvaraba e saía fóra da pista á grava ao comezo da sesión, cronometrou un tempo de 1:36.133, seguido por Trulli e Hamilton. Button acabou cuarto, seguido do Renault de Nelson Piquet, Jr. que rexistrou a quinta volta máis rápida da sesión. Por outra banda, o compañeiro de equipo de Piquet, Fernando Alonso, cuxo Renault R29 estreaba un difusor novo e corría sen o sistema KERS, podería soamente obter un tempo bo abondo para acadar a 19ª praza. O BMW Sauber de Robert Kubica, quen tamén retiraba o seu KERS para esta sesión, melloraba significativamente os seus resultados da sesión anterior. Ademais, o Toyota TF109 de Timo Glock sufriu problemas na caixa de cambios moi cedo na sesión e tiña que a cambiar para a seguinte sesión, a de clasificación. Deste xeito, Glock recibía unha sanción consistente na perda de cinco lugares na grella por este cambio.

Fernando Alonso quedaba en segundo lugar, demostrando que o seu Renault mellorara.

|  |
| --- |
| "...se soamente tes unha volta e cometes calquera erro, se vas cargado ou o que sexa, non hai segunda posibilidade e significa que é a fin. Non era fácil pero estou moi, moi feliz. Incriblemente conseguimos a *pole position* ao final." —Sebastian Vettel, na conferencia de prensa tras a sesión  |

A sesión de clasificación da tarde do sábado foi dividida en tres partes. Sebastian Vettel logrou a súa segunda *pole position* da súa carreira deportiva e a primeira do seu equipo, Red Bull Racing. Vettel, quen só correu unha volta lanzada en cada unha das dúas primeiras partes da sesión debido a problemas cos palieres do seu coche, desprazaba a Fernando Alonso por dous décimas de segundo nos últimos momentos da terceira parte. O outro piloto de Red Bull, Mark Webber, acabou en terceiro lugar, inmediatamente diante dos coches Brawn GP de Barrichello e Button. Kimi Räikkönen, despois dunha actuación decepcionante durante práctica, asegurou a oitava posición detrás dun Trulli sexto e dun Rosberg en sétimo lugar. Hamilton e o Toro Rosso de Sébastien Buemi completaron as dez primeiras posicións da grella. Nick Heidfeld, Heikki Kovalainen, Felipe Massa, Timo Glock e Kazuki Nakajima fixeron tempos para saír desde o undécimo ata o décimo quinto posto na grella. Os pilotos eliminados na primeira sesión e que clasificaron desde a décimo sexta á vixésima praza foron Sébastien Bourdais, Nelson Piquet, Robert Kubica, Adrian Sutil e Giancarlo Fisichella. Debido á sanción de cinco lugares, Glock foi atrasado ata o décimo noveno lugar e Nakajima, Bourdais, Piquet, Kubica e Sutil avanzaron unha posición na grella de saída.

### Carreira

Sebastian Vettel obtivo a primeira vitoria do equipo Red Bull Racing na Fórmula 1.
Mark Webber completou unha carreira perfecta ao mando do seu Red Bull, finalizando segundo.
Jenson Button mantivo o seu liderado no campionato acabando terceiro.
Robert Kubica e Timo Glock empezaron desde o *pit lane*. Debido á forte chuvia, as primeiras oito voltas da carreira foron dirixidas polo coche de seguridade. Sutil, Rosberg e Alonso facían a súa primeira parada durante o tempo no que estivo o coche de seguridade en pista, así que quedaron ao final da fileira de monoprazas cando se deu bandeira verde. Lewis Hamilton conseguiu un rápido progreso e adiantou a Jarno Trulli e Kimi Räikkönen, antes de que na volta 12 un trompo o volvese atrasar ata a décima posición. Mentres tanto, Jenson Button adiantou a Rubens Barrichello e colocouse terceiro despois de que o brasileiro se fose longo na trazada.

Trulli e Räikkönen foron bastante lentos nas primeiras voltas e foron perdendo posicións. Hamilton volveu progresar unha vez máis e acadaba o posto sete na volta 11, antes de cometer outro erro que o deixaba nun lugar máis atrás. Webber fixo a súa primeira parada programada na volta 14 e Vettel na seguinte. Neste punto, Button desfíxose de Barrichello, Vettel, Buemi, Massa e Webber.

Na volta 17, Robert Kubica chocou contra Jarno Trulli tras ir emparellados ata o final da última curva. Kubica danou o seu aleron dianteiro e Trulli o seu traseiro, o que lle fixo arrastrarse lentamente unha volta ata o *pit* para retirarse. O coche de seguridade saíu de novo debido a algúns anacos de restos dos coches deixados na pista. Mentres evitaba ao lento Trulli, Vettel sufriu unha colisión menor con Buemi, danando a súa parte dianteira. Buemi fixo entón a súa parada, xunto con Sutil e cos dous pilotos de Brawn GP.

Felipe Massa sufriu un problema eléctrico co coche de seguridade en pista, que o obrigou a deterse na recta posterior. Na reanudación, Sébastien Bourdais trompeou antes da bandeira verde e baixou moitos lugares. A carreira continuou con Vettel na cabeza, por diante de Button, Webber, Räikkönen, Hamilton, Barrichello, Kovalainen e Buemi (conformando as oito primeiras posicións).

Piquet chocou na volta 28 e danou a parte frontal, aínda que foi quen de continuar. Na volta seguinte, Button non conseguiu frear a tempo, permitindo a Webber o adiantamento. Webber saiuse do asfalto dúas voltas máis tarde e Button recuperou o posto que perdera, ata que Webber o pasou pola zona exterior na curva 7.

Hamilton fixo a súa única parada programada na volta 33, e o seu compañeiro de equipo Kovalainen facía o mesmo unha volta máis tarde. Vettel parou na volta 37 e Webber na 39, mentres que os dous coches de Brawn continuaron ata a 42 (Button) e a 43 (Barrichello). Buemi foi o último condutor en facer a parada, na volta 45, tras a cal a orde de carreira era: Vettel, Webber, Button, Barrichello, Hamilton, Kovalainen, Sutil e Heidfeld. Nico Rosberg probara pneumáticos intermedios na súa segunda parada pero deu un trompo e volveu ao *pit* para pór outra vez os de mollado.

Rubens Barrichello fixo a volta rápida aínda que só acadou a cuarta praza.
Hamilton seguiu con moitos erros, de xeito que Kovalainen e Sutil foron capaces de pasalo. Entón na volta 51, Sutil chocou fortemente antes da curva 5, rematando aí a súa carreira. Heidfeld tivo que evitar o pneumático de Sutil que rodara pola pista e Glock e Buemi adiantárono.

Vettel permaneceu na cabeza ata a fin, logrando a súa segunda vitoria nun Gran Premio e a primeira para o equipo Red Bull Racing. O seu compañeiro de equipo Webber logrou o seu mellor resultado nunha carreira en segundo lugar, mentres que Button, conformando o resto do podio, conseguía o seu terceiro podio consecutivo. Barrichello acababa cuarto, quinto Kovalainen, sexto Hamilton, sétimo Glock e oitavo Buemi.

No podio, houbo unha confusión cando "God Save the Queen", a himno nacional británico soou en honor a Red Bull no canto de "Land der Berge, Land am Strome", o himno nacional austríaco. Red Bull Racing ten a súa base no Reino Unido, pero está rexistrada coa autoridade de carreira nacional austríaca, reflectindo a súa propiedade austríaca.

Clasificación
-------------

*Os monoprazas que empregaron o sistema KERS están marcados cun "‡".*
### Cualificación

| Pos | Nº | Nome | Construtor | Parte 1 | Parte 2 | Parte 3 | Grella |
| --- | --- | --- | --- | --- | --- | --- | --- |
| 1 | 15 | Alemaña Sebastian Vettel | Red Bull-Renault | 1:36.565 | **1:35.130** | **1:36.184** | 1 |
| 2 | 7 | España Fernando Alonso | Renault | 1:36.443 | 1:35.803 | 1:36.381 | 2 |
| 3 | 14 | Australia Mark Webber | Red Bull-Renault | 1:35.751 | 1:35.173 | 1:36.466 | 3 |
| 4 | 23 |  Rubens Barrichello | Brawn-Mercedes | 1:35.701 | 1:35.503 | 1:36.493 | 4 |
| 5 | 22 |  Jenson Button | Brawn-Mercedes | **1:35.533** | 1:35.556 | 1:36.532 | 5 |
| 6 | 9 | Italia Jarno Trulli | Toyota | 1:36.308 | 1:35.645 | 1:36.835 | 6 |
| 7 | 16 | Alemaña Nico Rosberg | Williams-Toyota | 1:35.941 | 1:35.809 | 1:37.397 | 7 |
| 8 | 4 | Finlandia Kimi Räikkönen | Ferrari | 1:36.137 | 1:35.856 | 1:38.089 | 8 |
| 9 | 1‡ |  Lewis Hamilton | McLaren-Mercedes | 1:35.776 | 1:35.740 | 1:38.595 | 9 |
| 10 | 12 | Suíza Sébastien Buemi | Toro Rosso-Ferrari | 1:36.284 | 1:35.965 | 1:39.321 | 10 |
| 11 | 6‡ | Alemaña Nick Heidfeld | BMW Sauber | 1:36.525 | 1:35.975 |  | 11 |
| 12 | 2‡ | Finlandia Heikki Kovalainen | McLaren-Mercedes | 1:36.646 | 1:36.032 |  | 12 |
| 13 | 3 |  Felipe Massa | Ferrari | 1:36.178 | 1:36.033 |  | 13 |
| 14 | 10 | Alemaña Timo Glock | Toyota | 1:36.364 | 1:36.066 |  | 191 |
| 15 | 17 |  Kazuki Nakajima | Williams-Toyota | 1:36.673 | 1:36.193 |  | 14 |
| 16 | 11 | Francia Sébastien Bourdais | Toro Rosso-Ferrari | 1:36.906 |  |  | 15 |
| 17 | 8 |  Nelson Piquet, Jr. | Renault | 1:36.908 |  |  | 16 |
| 18 | 5 | Polonia Robert Kubica | BMW Sauber | 1:36.966 |  |  | 17 |
| 19 | 20 | Alemaña Adrian Sutil | Force India-Mercedes | 1:37.669 |  |  | 18 |
| 20 | 21 | Italia Giancarlo Fisichella | Force India-Mercedes | 1:37.672 |  |  | 20 |

* **Nota 1.** Timo Glock recibiu unha penalización de 5 prazas por mudar a súa caixa de cambios durante a práctica do sábado.

### Carreira

| Pos | Nº | Condutor | Construtor | Voltas | Tempo/Retirada | Grella | Puntos |
| --- | --- | --- | --- | --- | --- | --- | --- |
| 1 | 15 | Alemaña **Sebastian Vettel** | **Red Bull-Renault** | 56 | 1:57:43.485 | 1 | **10** |
| 2 | 14 | Australia **Mark Webber** | **Red Bull-Renault** | 56 | +10.970 | 3 | **8** |
| 3 | 22 |  **Jenson Button** | **Brawn-Mercedes** | 56 | +44.975 | 5 | **6** |
| 4 | 23 |  **Rubens Barrichello** | **Brawn-Mercedes** | 56 | +1:03.704 | 4 | **5** |
| 5 | 2‡ | Finlandia **Heikki Kovalainen** | **McLaren-Mercedes** | 56 | +1:05.102 | 12 | **4** |
| 6 | 1‡ |  **Lewis Hamilton** | **McLaren-Mercedes** | 56 | +1:11.866 | 9 | **3** |
| 7 | 10 | Alemaña **Timo Glock** | **Toyota** | 56 | +1:14.476 | 19 | **2** |
| 8 | 12 | Suíza **Sébastien Buemi** | **Toro Rosso-Ferrari** | 56 | +1:16.439 | 10 | **1** |
| 9 | 7 | España Fernando Alonso | Renault | 56 | +1:24.309 | 2 |  |
| 10 | 4 | Finlandia Kimi Räikkönen | Ferrari | 56 | +1:31.750 | 8 |  |
| 11 | 11 | Francia Sébastien Bourdais | Toro Rosso-Ferrari | 56 | +1:34.156 | 15 |  |
| 12 | 6‡ | Alemaña Nick Heidfeld | BMW Sauber | 56 | +1:35.834 | 11 |  |
| 13 | 5 | Polonia Robert Kubica | BMW Sauber | 56 | +1:46.853 | 17 |  |
| 14 | 21 | Italia Giancarlo Fisichella | Force India-Mercedes | 55 | +1 volta | 20 |  |
| 15 | 16 | Alemaña Nico Rosberg | Williams-Toyota | 55 | +1 volta | 7 |  |
| 16 | 8 |  Nelson Piquet, Jr. | Renault | 54 | +2 voltas | 16 |  |
| 17 | 20 | Alemaña Adrian Sutil | Force India-Mercedes | 50 | Accidente | 18 |  |
| Ret | 17 |  Kazuki Nakajima | Williams-Toyota | 43 | Transmisión | 14 |  |
| Ret | 3 |  Felipe Massa | Ferrari | 20 | Fallo eléctrico | 13 |  |
| Ret | 9 | Italia Jarno Trulli | Toyota | 18 | Colisión | 6 |  |
|

Campionato tras a carreira
--------------------------

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| Campionato de pilotos

| Pos | Condutor | Puntos |
| --- | --- | --- |
| 1 |  Jenson Button | 21 |
| 2 |  Rubens Barrichello | 15 |
| 3 | Alemaña Sebastian Vettel | 10 |
| 4 | Alemaña Timo Glock | 10 |
| 5 | Australia Mark Webber | 9,5 |

 | Campionato de construtores

| Pos | Construtor | Puntos |
| --- | --- | --- |
| 1 |  Brawn-Mercedes | 36 |
| 2 | Austria Red Bull-Renault | 19,5 |
| 3 |  Toyota | 18,5 |
| 4 |  McLaren-Mercedes | 8 |
| 5 | Francia Renault | 4 |

 |

* **Nota:** só se inclúen as cinco primeiras posicións en ambas as clasificacións.

Notas
-----

1. ↑  Fédération Internationale de l'Automobile, ed. (13-04-2009). "Chinese Grand Prix Preview". Arquivado dende o orixinal o 17-04-2009. Consultado o 16-04-2009.
2. ↑  "Vettel seals first Red Bull win". *BBC Sport*. 2009-04-19. Consultado o 2009-04-20.
3. ↑  "Jenson Button and Brawn GP claim victory in diffuser row". *Times Online* (Times Newspapers Ltd). 2009-04-15. Consultado o 2009-04-16.
4. ↑  "Renault set to join Brawn after failing to beat them". *Guardian.co.uk* (Guardian Newpapers and Media Ltd). 2009-04-15. Consultado o 2009-04-16.
5. ↑  Holt, Sarah (2009-04-16). "Renault & McLaren change diffuser". *BBC Sport* (BBC). Consultado o 2009-04-16.
6. ↑  Noble, Jonathan (2009-04-18). "Renault fits interim diffuser for Alonso". autosport.com. Consultado o 2009-04-18.
7. ↑  "Motor racing-Struggling Ferrari alter pit personnel". *Reuters UK* (Thomson Reuters). 2009-04-13. Consultado o 2009-04-16.
8. ↑  Noble, Jonathan (2009-04-13). "Baldisserri gets factory role in reshuffle". *Autosport.com* (Haymarket Publications). Consultado o 2009-04-16.
9. ↑  "Ferrari abandon Kers for China GP". *BBC Sport* (BBC). 2009-04-16. Consultado o 2009-04-16.
10. ↑  "Teams differ on KERS use". Sky Sports. 2009-04-16. Consultado o 2009-04-16.
11. ↑  Noble, Jonathan (2009-04-18). "More teams ditch KERS for China". autosport.com. Consultado o 2009-04-18.
12. 1 2  "Bourdais returns STR to top ten in Shanghai". Crash.net. 2009-04-17. Arquivado dende o orixinal o 20 de abril de 2009. Consultado o 2009-04-18.
13. ↑  "F1 drivers unite for Italy quake relief". *Reuters UK* (Thomas Reuters). 2009-04-18. Consultado o 2009-04-19.
14. ↑  "Ferrari Formula One team puts it in perspective". F1SA. 2009-04-18. Arquivado dende o orixinal o 27 de marzo de 2012. Consultado o 2009-04-18.
15. ↑  "Friday practice - selected team and driver quotes". *Formula1.com* (Formula One Administration Ltd). 2009-04-17. Consultado o 2009-04-19.
16. ↑  "Hamilton sets early pace". *Sky Sports* (BSkyB). 2009-04-17. Consultado o 2009-04-19.
17. ↑  Strang, Simon (2009-04-17). "Hamilton sets the early pace in China". *Autosport.com* (Haymarket Publications). Consultado o 2009-04-19.
18. 1 2 3  "Chinese grand prix practice results". *BBC Sport* (BBC). Consultado o 2009-04-19.
19. ↑  Strang, Simon (2009-04-17). "Button edges Rosberg in second practice". *Autosport.com* (Haymarket Publications). Consultado o 2009-04-19.
20. ↑  "Rosberg exits gravel to set quickest time in China". *Reuters UK* (Thomas Reuters). 2009-04-18. Consultado o 2009-04-19.
21. ↑  "Final practice - Rosberg makes amends for Williams". *Formula1.com* (Fomula One Administration Ltd.). 2009-04-18. Consultado o 2009-04-19.
22. ↑  "Glock to suffer grid penalty". *Crash.net*. Crash Media Group. 2009-04-18. Arquivado dende o orixinal o 26 de abril de 2009. Consultado o 2009-04-20.
23. ↑  "FIA post-qualifying press conference - China". *Formula1.com* (Fomula One Administration Ltd.). 2009-04-18. Consultado o 2009-04-20.
24. ↑  Mulvenney, Nick (2009-04-18). "Vettel on pole for Chinese Grand Prix". *Reuters UK* (Thomas Reuters). Consultado o 2009-04-19.
25. ↑  Beer, Matt (2009-04-18). "Vettel gives Red Bull first F1 pole". *Autosport.com* (Haymarket Publications). Consultado o 2009-04-19.
26. 1 2  "Chinese Grand Prix qualifying results". *BBC Sport* (BBC). Consultado o 2009-04-20.
27. ↑  "Chinese Grand Prix starting grid". *BBC Sport* (BBC). Consultado o 2009-04-20.
28. ↑  "5-place grid penalty for Glock". *gpupdate.net*. 18-04-2009. Consultado o 18-04-2009.

Véxase tamén
------------

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Gran Premio da China de 2009*** |

* Resultados oficiais do Gran Premio da China
	+ Formula1.com

|  |  |  |
| --- | --- | --- |
| Carreira anterior:**Gran Premio de Malaisia de 2009** | **Campionato Mundial de Fórmula 1 da FIATemporada 2009** | Carreira seguinte:**Gran Premio de Bahrain de 2009** |
| Carreira anterior:**Gran Premio da China de 2008** | **Gran Premio da China** | Carreira seguinte:**Gran Premio da China de 2010** |

| * v
* c
* e
Circuítos do Campionato Mundial de Fórmula 1 de 2009 |
| --- |
| 
* Australia Australia
* Malaisia Malaisia
* República Popular da China China
* Bahrain Bahrain
* España España
* Mónaco
* Turquía
* Reino Unido
* Alemaña Alemaña
* Hungría Hungría
* Unión Europea Europa
* Bélxica Bélxica
* Italia Italia
* Singapur Singapur
* Xapón
* Brasil
* Emiratos Árabes Unidos Abu Dabi

 |